27.12.2022
MT
Il-Ġurnal Uffiċjali tal-Unjoni Ewropea
C 493/59 It-Tlieta 7 ta’ Ġunju 2022
74.
Jissottolinja li d-diġitalizzazzjoni u l-konnettività diġitali effiċjenti għall-gżejjer huma prijorità assoluta, b'mod partikolari biex jikkontribwixxu biex jingħelbu l-iżvantaġġi ġeografiċi li jiffaċċjaw u biex itejbu l-fornitura ta' teknoloġiji u infrastrutturi diġitali, servizzi ta' edukazzjoni u taħriġ kif ukoll is-saħħa elettronika, inklużi t-telemediċina u t-telepsikjatrija, u servizzi governattivi essenzjali oħra għaċ-ċittadini u l-SMEs li jġibu effetti pożittivi għall-istrateġiji u l-operazzjonijiet tan-negozju; 75.
Jisħaq fuq l-importanza li jinżammu l-infrastrutturi diġitali li jgħaqqdu l-gżejjer tal-UE mal-bqija tad-dinja, jiġifieri billi jiġi allokat finanzjament Ewropew suffiċjenti għas-sostituzzjoni ta' kejbils sottomarini obsoleti; 76.
Jemmen li, speċjalment fi gżejjer żgħar, huwa diffiċli biex l-SMEs jaċċessaw faċilment l-informazzjoni kollha li tirrigwarda l-promozzjoni tal-intraprenditorija, l-iżvilupp tal-ħiliet u l-opportunitajiet iffinanzjati mill-UE; jitlob appoġġ finanzjarju aktar b'saħħtu f'dan ir-rigward kif ukoll l-għoti ta' sessjonijiet ta' informazzjoni mtejba, servizzi konsultattivi u taħriġ imfassal apposta;
Migrazzjoni 77.
Jinnota li xi gżejjer iħabbtu wiċċhom mal-wasla ta' għadd kbir ta' migranti, li xi drabi jaqbeż sew il-popolazzjoni lokali, u li mhumiex f'pożizzjoni li jfornu l-mezzi meħtieġa ta' akkomodazzjoni u assistenza; 78.
Jiġbed l-attenzjoni għall-pressjoni speċifika u sproporzjonata fuq is-sistemi tal-asil u tal-akkoljenza fil-gżejjer, fil-gżejjer periferiċi u fir-reġjuni ultraperiferiċi; jitlob li l-pjan ta' azzjoni Ewropew għall-gżejjer jirrikonoxxi r-realtà tal-asil u l-migrazzjoni msemmija hawn fuq, li tirrikjedi soluzzjonijiet ikkoordinati fil-livell Ewropew li jirrispettaw il-benesseri u d-dinjità tal-individwu, filwaqt li tiġi indirizzata l-pressjoni;
Valutazzjoni mill-ġdid ta' skemi ta' għajnuna mill-Istat u miżuri biex jitnaqqas id-defiċit tal-iżvilupp 79.
Jistieden lill-Kummissjoni tipproduċi analiżi tal-volum tal-għajnuna mill-Istat mogħtija lill-intrapriżi bbażati fil-gżejjer tal-UE; jemmen li huwa indispensabbli, minkejja l-isforzi li jsiru mill-UE u mill-Istati Membri, li jiġi ddeterminat jekk u sa liema punt l-intrapriżi li jinsabu fit-territorji insulari ibbenefikaw minn tali miżuri u jivvalutaw mill-ġdid ir-regoli tal-għajnuna mill-Istat kif xieraq; jissottolinja, f'dan ir-rigward, l-importanza ta' għajnuna mill-Istat aktar flessibbli għall-kumpaniji tat-trasport bl-ajru u marittimu f'dawn it-territorji insulari, minħabba d-dipendenza totali tagħhom minn dawn il-mezzi tat-trasport; 80.
Jitlob li kwalunkwe reviżjoni futura tal-qafas leġiżlattiv dwar l-għajnuna mill-Istat tkun soġġetta għal studji tal-impatt ibbażati fuq indikaturi speċifiċi li jagħmluha possibbli li jiġi vvalutat in-nuqqas ta' kompetittività tal-ekonomiji tar-reġjuni insulari, ukoll f'dak li jirrigwarda l-konsegwenzi tal-pakkett “Lesti għall-mira ta' 55 %” fuq dawn it-territorji, u li jitfassal reġim digressiv speċifiku għat-territorji insulari meta l-miżuri straordinarji previsti fil-qafas temporanju ta' għajnuna mill-Istat jispiċċaw wara l-31 ta' Diċembru 2021; 81.
Jappella għall-ħolqien ta' sottokategorija “gżejjer”, minħabba l-karatteristiċi distinti tagħhom, b'rabta mal-applikaz­ zjoni tar-regoli dwar l-għajnuna reġjonali mill-Istat għall-perjodu 2021-2027, u l-abolizzjoni tal-limiti massimi “de minimis” għall-gżejjer u r-reġjuni ultraperiferiċi Ewropej, li 'l fuq minnhom hija meħtieġa l-awtorizzazzjoni tal-Kummissjoni; 82.
Jisħaq fuq il-ħtieġa ta' approċċ aktar flessibbli biex jiġi żgurat użu aktar effettiv tal-finanzjament Ewropew fit-territorji insulari u r-reġjuni ultraperiferiċi, mingħajr ma jiġu kompromessi l-istandards tal-kwalità u l-proċeduri ta' monitoraġġ rilevanti; 83.
Jinnota li r-regola de minimis attwali tirrestrinġi l-kompetittività u tqajjem diffikultajiet fil-gżejjer u r-reġjuni ultraperiferiċi Ewropej; huwa tal-fehma li l-gżejjer tal-UE kollha għandhom ikunu eżentati mil-limiti massimi applikabbli tar-regola de minimis sabiex ikunu inqas żvantaġġati; jistieden lill-Kummissjoni, barra minn hekk, tadatta r-regoli dwar l-għajnuna mill-Istat biex tiżgura li s-sussidji biex tiġi rimedjata l-insularità ma jitqisux bħala għajnuna mill-Istat iżda bħala kumpens biex il-gżejjer Ewropej u r-reġjuni ultraperiferiċi jitqiegħdu fuq l-istess livell mal-kontropartijiet kontinentali tagħhom;